মরশুমের শুরুটা দারুন হলেও শেষটা ভাল হয়নি নেইমারের। পায়ের পাতার চোটের কারণে মরশুমের শেষ তিনমাস পুরোপুরি মাঠের বাইরে কাটাতে হয়েছে। তবে শুরুর দিকের দুর্দান্ত পারফরম্যান্সের জোরেই ফ্রেঞ্চ লিগের বর্ষসেরার পুরস্কার জিতে নিলেন তিনি। রেকর্ড ট্রান্সফার ফিয়ের বিনিময়ে বার্সেলোনা ছেড়ে যোগ দিয়েছেন পিএসজিতে। ক্লাবের হয়ে খেলেছেন ২০ ম্যাচ, গোল করেছেন ১৯টি, গোল করতে সহায়তা করেছেন ১৩ বার। সব টুর্নামেন্ট মিলিয়ে ৩০ ম্যাচে তার গোল সংখ্যা ২৮ আর গোল করতে সহায়তা করেছেন ১৯টিতে। পিএসজি সতীর্থ এডিসন কাভানি, কিলিয়ান এমবাপ্পেকে পেছনে ফেলে বর্ষসেরার শিরোপা জিতে নিলেন তিনি। নেইমারের হাতে পুরস্কারটা তুলে দিয়েছেন ব্রাজিলিয়ান কিংবদন্তি রোনালদো। কিছুদিন ধরেই পিএসজি ছেড়ে তাঁর রিয়াল মাদ্রিদে যাওয়ার গুঞ্জন উঠেছে। পুরস্কার বিতরণী অনুষ্ঠানে স্বাভাবিকভাবেই প্রশ্নের মুখোমুখি হতে হয় সেই প্রশ্নের। জানিয়ে দিলেন উত্তরও। তিনি জানান, এই মুহূর্তে দলবদল নয় বিশ্বকাপ নিয়েই ভাবছেন তিনি। তাঁর সাফ উত্তর ‘যখনই দলবদলের সময় আসে, এসব কথা শুরু হয়। আমি এই মুহূর্তে এসব নিয়ে কথা বলতে চাই না। সবাই জানে আমি পিএসজিতে কেন এসেছি। এই মুহূর্তে আমার একটাই লক্ষ্য, বিশ্বকাপ। দলবদল নিয়ে কিছু বলতে চাই না।’